ครม.ไฟเขียวกรอบงบฯรายจ่าย57ที่2.5ล้านล้าน
มติครม.เห็นชอบกรอบงบรายจ่ายปี57วงเงิน2.525 ล้านล้านบาท เพิ่มขึ้น 5.3% จากงบประมาณรายจ่ายปี 56 ขาดดุล 2.5 แสนล้านบาท
12 ก.พ. 2556

มติครม.เห็นชอบกรอบงบรายจ่ายปี57วงเงิน2.525 ล้านล้านบาท เพิ่มขึ้น 5.3% จากงบประมาณรายจ่ายปี 56 ขาดดุล 2.5 แสนล้านบาท
นพ.ทศพร เสรีรักษ์ โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรีเห็นชอบกรอบวงเงินงบประมาณรายจ่ายประจำปี 2557 วงเงิน 2.525 ล้านล้านบาท เพิ่มขึ้นจากงบประมาณรายจ่ายปี 2556 จำนวน 100,000 ล้านบาท หรือร้อยละ 5.3 ภายใต้สมมติฐานรายได้ 2.275 ล้านล้านบาท ทำให้เป็นงบประมาณขาดดุล 250,000 ล้านบาท ลดลงจากการขาดดุลปีงบประมาณ 2556 ซึ่งขาดดุล 300,000 ล้านบาท
ขณะที่ผลิตภัณฑ์มวลรวมภายในประเทศ (จีดีพี) ขยายตัวร้อยละ 4.5 เงินเฟ้ออยู่ที่ร้อยละ 3.2 มีปัจจัยสนับสนุนการขยายตัวเศรษฐกิจในประเทศจากการบริโภคและการลงทุน โดยเฉพาะการลงทุนโครงสร้างพื้นฐานจากภาครัฐ ทั้งแผนป้องกันน้ำท่วม 350,000 ล้านบาท รวมถึงการส่งออก คาดว่าจะฟื้นตัวช่วงครึ่งหลังปี 2556 ต่อเนื่องปี 2557 เพื่อต้องการทยอยเข้าสู่งบประมาณสมดุลปี 2559
สำหรับการจัดทำงบประมาณในปีงบประมาณ 2557 มียอดรายจ่ายประจำ 2 ล้านล้านบาท เพิ่มขึ้นจากปีก่อน 100,000 ล้านบาท หรือร้อยละ 5.3 คิดเป็นร้อยละ 79.3 ของวงเงินงบประมาณทั้งหมด ขณะที่รายจ่ายเพื่อการลงทุนมีจำนวน 457,000 ล้านบาท เพิ่มขึ้นจากปีงบประมาณ 2556 จำนวน 6,626 ล้านบาท หรือร้อยละ 1.5.